               EUROPOS KOMISIJA
            Briuselis, 2020 10 28
            COM(2020) 678 final
            2020/0309(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Europos Sąjungos ir Japonijos ekonominės partnerystės susitarimu įsteigtame Jungtiniame komitete, dėl 2-C priedo (Motorinės transporto priemonės ir jų dalys) 2-C-1 ir 2-C-2 priedėlių dalinio pakeitimo

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios Sąjungos vardu turi būti laikomasi Europos Sąjungos ir Japonijos ekonominės partnerystės susitarimu įsteigtame Jungtiniame komitete, dėl numatomo Jungtinio komiteto sprendimo dėl 2-C priedo (Motorinės transporto priemonės ir jų dalys) 2-C-1 ir 2-C-2 priedėlių dalinio pakeitimo priėmimo.

               2.Pasiūlymo aplinkybės

               2.1.Europos Sąjungos ir Japonijos ekonominės partnerystės susitarimas

               Europos Sąjungos ir Japonijos ekonominės partnerystės susitarimu (toliau – Susitarimas) siekiama liberalizuoti ir lengvinti prekybą ir investicijas, taip pat skatinti glaudesnius Šalių tarpusavio ekonominius ryšius. Susitarimas įsigaliojo 2019 m. vasario 1 d.

               2.2.Jungtinis komitetas

               Jungtinis komitetas, kurį sudaro abiejų Šalių atstovai, įsteigtas Susitarimo 22.1 straipsnio 1 dalimi. 22.1 straipsnio 4 dalyje nustatyta, kad, siekdamas užtikrinti tinkamą ir veiksmingą šio Susitarimo veikimą, „Jungtinis komitetas:

               a)per pirmąjį posėdį priima savo darbo tvarkos taisykles ir

               b)per pirmąjį posėdį priima 21.30 straipsnyje nurodytas kolegijų Darbo tvarkos taisykles ir arbitrų Elgesio kodeksą bei nustato 21.6 straipsnio 2 dalyje nurodytą tarpininkavimo procedūrą.“

               Pagal 22.2 straipsnio 3 dalį visi Jungtinio komiteto sprendimai ir rekomendacijos priimami bendru sutarimu.

               2.3.Numatomas Jungtinio komiteto aktas

               Siekiant atsižvelgti į su JT EEK taisyklių įgyvendinimu susijusius reguliavimo pokyčius Japonijoje ir ES, siūloma, kad Jungtinis komitetas priimtų sprendimą, kuriuo iš dalies keičiami Susitarimo 2-C priedo 2-C-1 ir 2-C-2 priedėliai. Pakeitimais į 2-C-1 priedėlį įtraukiamos JT EEK taisyklės Nr. 53, 85, 145 ir 146, o iš 2-C-2 priedėlio išbraukiamos JT EEK taisyklės Nr. 53 ir 85.

               Numatomas aktas taps privalomas šalims pagal Susitarimo 22.2 straipsnio 1 dalį, kurioje nustatyta: „Jungtinis komitetas gali priimti sprendimus šiame Susitarime numatytais atvejais. Sprendimai Šalims privalomi. Kiekviena Šalis imasi reikiamų priemonių sprendimams įgyvendinti.“

               3.Pozicija, kurios turi būti laikomasi Sąjungos vardu

               Šiuo pasiūlymu dėl Tarybos sprendimo nustatoma pozicija, kurios Sąjungos vardu turi būti laikomasi Susitarimu įsteigtame Jungtiniame komitete dėl Susitarimo 2-C priedo 2-C-1 ir 2-C-2 priedėlių dalinio pakeitimo.

               Remdamosi pirmosios Motorinių transporto priemonių ir jų dalių darbo grupės vertinimu, Šalys susitarė rekomenduoti Jungtiniam komitetui priimti sprendimą, kuriuo iš dalies keičiami minėti priedėliai, kad būtų atsižvelgta į Jungtinių Tautų Europos ekonomikos komisijoje (JT EEK) vykstančių diskusijų reguliavimo klausimais pažangą, pasiektą nuo Susitarimo pasirašymo.

               Minėtas papildomas JT taisykles įtraukus į atitinkamus priedėlius, ekonominės veiklos vykdytojams padidėtų teisinis tikrumas, susijęs su Šalių lengvatinės prekybos santykių reguliavimo sistema.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų turinį“
                  1
               .

               4.1.2.Taikymas aptariamuoju atveju

               Jungtinis komitetas yra susitarimu, būtent Europos Sąjungos ir Japonijos ekonominės partnerystės susitarimu, įsteigtas organas.

               Aktas, kurį turi priimti Jungtinis komitetas, yra teisinę galią turintis aktas. Numatomas aktas bus privalomas pagal tarptautinę teisę, vadovaujantis Susitarimo 22.2 straipsniu.

               Numatomu aktu Susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su bendra prekybos politika.

               Todėl siūlomo sprendimo materialinis teisinis pagrindas yra SESV 207 straipsnis.

               4.3.Išvada

               Siūlomo sprendimo teisinis pagrindas – SESV 207 straipsnis kartu su SESV 218 straipsnio 9 dalimi.

               5.Numatomo akto skelbimas

               Jungtinio komiteto aktu bus iš dalies pakeisti Susitarimo 2-C priedo 2-C-1 ir 2-C-2 priedėliai, todėl tikslinga priimtą aktą paskelbti Europos Sąjungos oficialiajame leidinyje.

               2020/0309 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Europos Sąjungos ir Japonijos ekonominės partnerystės susitarimu įsteigtame Jungtiniame komitete, dėl 2-C priedo (Motorinės transporto priemonės ir jų dalys) 2-C-1 ir 2-C-2 priedėlių dalinio pakeitimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,

               atsižvelgdami į Europos Komisijos pasiūlymą,

               kadangi:

               (1)Europos Sąjungos ir Japonijos ekonominės partnerystės susitarimas (toliau – Susitarimas) įsigaliojo 2019 m. vasario 1 d.
                  2
               ;

               (2)Susitarimo 2-C priedo (Motorinės transporto priemonės ir jų dalys) 2-C-1 priedėlyje pateikiamas abiejų Šalių taikomų JT taisyklių sąrašas, o 2-C-2 priedėlyje – vienos iš Šalių taikomų JT taisyklių, kurių dar netaiko kita Šalis, sąrašas;

               (3)po to, kai Susitarimas buvo pasirašytas, ir dėl Jungtinių Tautų Europos ekonomikos komisijos (JT EEK) diskusijų reguliavimo klausimais pažangos Šalys taiko papildomas JT taisykles, kurios anksčiau nebuvo įtrauktos į 2-C-1 ir 2-C-2 priedėlius. Tas papildomas JT taisykles įtraukus į atitinkamus priedėlius, ekonominės veiklos vykdytojams padidėtų teisinis tikrumas, susijęs su Šalių lengvatinės prekybos santykių reguliavimo sistema;

               (4)pagal Susitarimo 23.2 straipsnio 3 dalį ir 4 dalies b punktą Jungtinis komitetas, laikydamasis Šalių atitinkamų vidaus teisės procedūrų, gali priimti sprendimus iš dalies keisti Susitarimo 2-C priedo 2-C-1 ir 2-C-2 priedėlius;

               (5)teisiškai būtina nustatyti poziciją, kurios Sąjungos vardu turi būti laikomasi Jungtiniame komitete, nes numatytas Jungtinio komiteto sprendimas Sąjungai bus privalomas;

               (6)Jungtinio komiteto sprendimu bus iš dalies pakeistas Susitarimas; todėl tikslinga Jungtinio komiteto priimtą sprendimą paskelbti Europos Sąjungos oficialiajame leidinyje,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi Jungtiniame komitete, dėl Susitarimo 2-C priedo 2-C-1 ir 2-C-2 priedėlių dalinio pakeitimo, pateikiama priede.

               2 straipsnis

               Šis sprendimas skirtas Komisijai.

               3 straipsnis

               Jungtinio komiteto sprendimas skelbiamas Europos Sąjungos oficialiajame leidinyje.

               Priimta Briuselyje

                     Tarybos vardu

                     Pirmininkas

                     (1)

                        2014 m. spalio 7 d. Teisingumo Teismo sprendimas Vokietija prieš Tarybą, C-399/12, ECLI:EU:C:2014:2258, 61–64 punktai.

                     (2)

                        OL L 330, 2018 12 27, p. 1–2.

    ---documentbreak---

               EUROPOS KOMISIJA
            Briuselis, 2020 10 28
            COM(2020) 678 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi Europos Sąjungos ir Japonijos ekonominės partnerystės susitarimu įsteigtame Jungtiniame komitete, dėl 2-C priedo (Motorinės transporto priemonės ir jų dalys) 2-C-1 ir 2-C-2 priedėlių dalinio pakeitimo

               PROJEKTAS

               JUNGTINIO KOMITETO SPRENDIMAS Nr. 3/2020 PAGAL EUROPOS SĄJUNGOS IR JAPONIJOS EKONOMINĖS PARTNERYSTĖS SUSITARIMĄ

               [data]

               dėl 2-C priedo (Motorinės transporto priemonės ir jų dalys) 2-C-1 ir 2-C-2 priedėlių dalinio pakeitimo

               JUNGTINIS KOMITETAS,

               atsižvelgdamas į Europos Sąjungos ir Japonijos ekonominės partnerystės susitarimą (toliau – Susitarimas), ypač į jo 23.2 straipsnio 3 dalį bei 4 dalies b punktą ir 2-C priedo 9 straipsnio 1 dalį,

               kadangi:

               (1)po to, kai Susitarimas buvo pasirašytas, ir dėl Jungtinių Tautų Europos ekonomikos komisijos (JT EEK) diskusijų reguliavimo klausimais pažangos Europos Sąjunga ir Japonija (toliau – Šalys) taiko papildomas JT taisykles, kurios anksčiau nebuvo įtrauktos į 2-C-1 ir 2-C-2 priedėlius. Tas papildomas JT taisykles įtraukus į 2-C-1 priedėlį, ekonominės veiklos vykdytojams padidėtų teisinis tikrumas, susijęs su Šalių lengvatinės prekybos santykių reguliavimo sistema;

               (2)2019 m. lapkričio 11 d. Motorinių transporto priemonių ir jų dalių darbo grupei pateikus palankų vertinimą, patvirtintas sprendimas iš dalies pakeisti 2-C-1 priedėlį ir į jį įtraukti JT EEK taisykles Nr. 53, 85, 145 ir 146, o iš 2-C-2 priedėlio išbraukti JT EEK taisykles Nr. 53 ir 85;

               (3)Šalys jau užbaigė savo vidaus procedūras, būtinas Jungtinio komiteto sprendimui pagal Susitarimą priimti, ir todėl numato per 15 dienų nuo sprendimo priėmimo pasikeisti diplomatinėmis notomis ir taip jį patvirtinti,

               PRIĖMĖ ŠĮ SPRENDIMĄ:

               1 straipsnis

               1.Susitarimo 2-C-1 priedėlis pakeičiamas šio sprendimo 1 priedo tekstu.

               2.Susitarimo 2-C-2 priedėlis pakeičiamas šio sprendimo 2 priedo tekstu.

               2 straipsnis

               Šis sprendimas parengtas dviem egzemplioriais Susitarimo 23.8 straipsnio 1 dalyje nurodytomis autentiškomis Susitarimo kalbomis ir visi šie tekstai yra vienodai autentiški.

               3 straipsnis

               Šis sprendimas patvirtinamas ir įsigalioja pasikeitus diplomatinėmis notomis pagal Susitarimo 23.2 straipsnio 3 dalį. Šis sprendimas įsigalioja pirmą mėnesio dieną po to, kai pasikeičiama minėtomis diplomatinėmis notomis.

               Priimta ...

                        Susitarimu įsteigto Jungtinio komiteto vardu

                        Bendrapirmininkis [Japonija]

                        Bendrapirmininkis [ES]

               1 priedas

               2-C-1 PRIEDĖLIS

               ABIEJŲ ŠALIŲ TAIKOMOS JT TAISYKLĖS

                        Taisyklės

                        Nr.

                        Pavadinimas

                        3

                        Suvienodintos variklinių transporto priemonių ir jų priekabų šviesogrąžių atšvaitų patvirtinimo nuostatos

                        4

                        Dėl suvienodintų nuostatų dėl įtaisų, skirtų variklinių transporto priemonių ir jų priekabų galinio valstybinio numerio ženklui apšviesti, tvirtinimo

                        6

                        Suvienodintos variklinių transporto priemonių ir jų priekabų posūkio žibintų patvirtinimo nuostatos

                        7

                        Suvienodintos variklinių transporto priemonių (išskyrus motociklus) ir jų priekabų priekinių ir galinių gabaritinių žibintų, stabdymo žibintų ir galinio kontūro gabaritinių žibintų patvirtinimo nuostatos

                        10

                        Suvienodintos transporto priemonių patvirtinimo, atsižvelgiant į elektromagnetinį suderinamumą, nuostatos

                        11

                        Transporto priemonių tipo patvirtinimo, atsižvelgiant į durų skląsčius ir durų laikymo sudedamąsias dalis, suvienodintos nuostatos

                        12

                        Suvienodinti transporto priemonių tvirtinimo reikalavimai, atsižvelgiant į vairuotojo apsaugą nuo vairo mechanizmo, jeigu transporto priemonė susidurtų su kliūtimi

                        13

                        Vienodos M, N ir O kategorijų transporto priemonių patvirtinimo nuostatos dėl stabdžių

                        13-H

                        Lengvųjų automobilių tvirtinimo, atsižvelgiant į stabdžius, suvienodintos nuostatos

                        14

                        Suvienodinti reikalavimai dėl transporto priemonių patvirtinimo, atsižvelgiant į saugos diržų tvirtinimo įtaisus, ISOFIX tvirtinimo sistemas, ISOFIX viršutinės juostos tvirtinimo įtaisus ir i dydžio sėdimąsias vietas

                        16

                        Vienodos nuostatos dėl:

                        I. Variklio varomomis transporto priemonėmis važiuojantiems asmenims skirtų saugos diržų, apsaugos sistemų, vaiko apsaugos sistemų ir ISOFIX vaiko apsaugos sistemų patvirtinimo

                        II. Transporto priemonių su įrengtais saugos diržais, priminimo prisisegti saugos diržus įtaisais, apsaugos sistemomis, vaiko apsaugos sistemomis, ISOFIX vaiko apsaugos sistemomis ir i dydžio vaiko apsaugos sistemomis patvirtinimo

                        17

                        Suvienodintos transporto priemonių tvirtinimo nuostatos, atsižvelgiant į sėdynes, jų tvirtinimo įtaisus ir galvos atramas

                        19

                        Suvienodintos variklinių transporto priemonių priekinių rūko žibintų patvirtinimo nuostatos

                        21

                        Suvienodintos transporto priemonių patvirtinimo dėl vidaus įrangos nuostatos

                        23

                        Suvienodintos variklinių transporto priemonių ir jų priekabų atbulinės eigos ir manevrinių žibintų patvirtinimo nuostatos

                        25

                        Galvos atramų, kurios integruojamos į transporto priemonės sėdynes arba neintegruojamos, suvienodintos patvirtinimo nuostatos

                        26

                        Suvienodintos transporto priemonių patvirtinimo, atsižvelgiant į jų išorines iškyšas, nuostatos

                        27

                        Suvienodintos avarinio sustojimo ženklų patvirtinimo nuostatos

                        28

                        Suvienodintos nuostatos dėl įspėjamųjų garsinės signalizacijos įtaisų ir variklinių transporto priemonių, atsižvelgiant į jų garso signalus, patvirtinimo

                        30

                        Variklinių transporto priemonių ir jų priekabų pneumatinių padangų patvirtinimo suvienodintos nuostatos

                        34

                        Suvienodintos transporto priemonių patvirtinimo, atsižvelgiant į gaisro pavojaus prevenciją, nuostatos

                        37

                        Suvienodintos nuostatos dėl kaitinamųjų lempų patvirtinimo ir naudojimo patvirtintuose variklinių transporto priemonių ir jų priekabų žibintų mazguose

                        38

                        Suvienodintos variklinių transporto priemonių ir jų priekabų galinių rūko žibintų patvirtinimo nuostatos

                        39

                        Suvienodintos transporto priemonių patvirtinimo nuostatos, atsižvelgiant į spidometro ir odometro mechanizmą, įskaitant jo montavimą

                        41

                        Suvienodintos motociklų patvirtinimo nuostatos, atsižvelgiant į triukšmą

                        43

                        Suvienodintos saugiųjų įstiklinimo medžiagų patvirtinimo ir jų montavimo transporto priemonėse nuostatos

                        44

                        Vienodos nuostatos dėl variklinių transporto priemonių keleiviams vaikams skirtų apsaugos priemonių patvirtinimo („vaikų apsaugos priemonės“)

                        45

                        Suvienodintos priekinių žibintų valytuvų ir variklinių transporto priemonių patvirtinimo nuostatos, atsižvelgiant į priekinių žibintų valytuvus

                        46

                        Suvienodintos nuostatos dėl netiesioginio matymo įtaisų ir variklinių transporto priemonių, kuriose įrengiami minėti įtaisai, patvirtinimo

                        48

                        Suvienodinti transporto priemonių patvirtinimo reikalavimai, atsižvelgiant į apšvietimo ir šviesos signalinių įtaisų įrengimą

                        50

                        Suvienodintos L kategorijos transporto priemonių priekinių gabaritinių žibintų, galinių gabaritinių žibintų, stabdymo žibintų, posūkio žibintų ir galinio valstybinio numerio ženklo apšvietimo įtaisų patvirtinimo nuostatos

                        51

                        Suvienodintos nuostatos dėl variklinių transporto priemonių, turinčių bent keturis ratus, patvirtinimo, atsižvelgiant į jų triukšmingumą

                        53

                        Suvienodinti L3 kategorijos transporto priemonių patvirtinimo reikalavimai, atsižvelgiant į apšvietimo ir šviesos signalinių įtaisų įrengimą

                        54

                        Suvienodintos nuostatos dėl komercinės paskirties transporto priemonių ir jų priekabų pneumatinių padangų patvirtinimo

                        58

                        Suvienodintos nuostatos dėl šių transporto priemonių ir jų komponentų patvirtinimo:

                        I.Galinės apsaugos nuo palindimo įtaisų (GAPĮ);

                        II.Transporto priemonių, atsižvelgiant į patvirtinto tipo GAPĮ įrengimą;

                        III.Transporto priemonių, atsižvelgiant į galinę apsaugą nuo palindimo (GAP)

                        60

                        Suvienodintos dviračių motociklų ir mopedų patvirtinimo, susijusio su vairuotojo valdomais valdymo įtaisais, taip pat su valdymo įtaisų, signalinių lempučių ir rodytuvų identifikavimu, nuostatos

                        62

                        Suvienodintos nuostatos dėl variklinių transporto priemonių su vairu (išskyrus vairaratį) patvirtinimo, atsižvelgiant į jų apsaugą nuo neteisėto naudojimo

                        64

                        Suvienodintos nuostatos dėl transporto priemonių patvirtinimo atsižvelgiant į jų įrangą, kurios dalimi gali būti laikinojo naudojimo atsarginis ratas su padanga, nebliūkštančiosios padangos ir (arba) važiavimo nebliūkštančiosiomis padangomis sistema, ir (arba) oro slėgio padangose kontrolės sistema

                        66

                        Suvienodintos didelių keleivinių kelių transporto priemonių patvirtinimo, atsižvelgiant į apkrovą laikančios šių priemonių kėbulų konstrukcijos stiprumą, nuostatos

                        70

                        Suvienodintos sunkiųjų transporto priemonių ir autotraukinių galinių numerio ženklų nuostatos

                        75

                        L kategorijos transporto priemonių pneumatinių padangų patvirtinimo suvienodintos nuostatos

                        77

                        Suvienodintos variklinių transporto priemonių stovėjimo žibintų patvirtinimo nuostatos

                        78

                        Suvienodintos L1, L2, L3, L4 ir L5 kategorijų transporto priemonių patvirtinimo, atsižvelgiant į stabdžius, nuostatos

                        79

                        Suvienodintos transporto priemonių tvirtinimo nuostatos, atsižvelgiant į vairavimo mechanizmą

                        80

                        Suvienodintos didelių keleivinių transporto priemonių sėdynių ir tokių transporto priemonių patvirtinimo, atsižvelgiant į sėdynių ir jų tvirtinimo įtaisų stiprumą, nuostatos

                        81

                        Suvienodintos nuostatos dėl dviračių variklinių transporto priemonių su šonine priekaba arba be jos galinio vaizdo veidrodžių patvirtinimo atsižvelgiant į galinio vaizdo veidrodžių montavimą ant vairo rankenų

                        85

                        M ir N kategorijų motorinių transporto priemonių vidaus degimo variklių arba elektrinių galios pavarų patvirtinimo pagal naudingosios galios ir elektrinių galios pavarų didžiausios 30 minučių galios matavimą suvienodintos nuostatos

                        87

                        Suvienodintos variklinių transporto priemonių dieninių žibintų patvirtinimo nuostatos

                        91

                        Suvienodintos variklinių transporto priemonių ir jų priekabų šoninių gabaritinių žibintų patvirtinimo nuostatos

                        93

                        Vienodos nuostatos dėl:

                        I.Priekinės apsaugos nuo palindimo įtaisų (PAPĮ) tvirtinimo

                        II.Transporto priemonių atsižvelgiant į patvirtinto tipo PAPĮ įrengimą tvirtinimo

                        III.Transporto priemonių atsižvelgiant į jų priekinę apsaugą nuo palindimo (PAP) tvirtinimo

                        94

                        Suvienodintos nuostatos dėl transporto priemonių patvirtinimo, atsižvelgiant į keleivių apsaugą priekinio susidūrimo atveju

                        95

                        Vienodos nuostatos dėl transporto priemonių patvirtinimo, atsižvelgiant į keleivių apsaugą šoninio susidūrimo atveju

                        98

                        Suvienodintos transporto priemonių priekinių žibintų su dujų išlydžio šviesos šaltiniais tvirtinimo nuostatos

                        99

                        Suvienodintos dujų išlydžio šviesos šaltinių, skirtų naudoti patvirtintuose variklinių transporto priemonių dujų išlydžio lempų mazguose, patvirtinimo nuostatos

                        100

                        Transporto priemonių tvirtinimo, atsižvelgiant į specialius elektrinės transmisijos reikalavimus, suvienodintos nuostatos

                        104

                        Suvienodintos M, N ir O kategorijų transporto priemonių šviesogrąžių ženklų patvirtinimo nuostatos

                        110

                        Suvienodintos nuostatos dėl šių transporto priemonių ir jų komponentų patvirtinimo:

                        I.Variklinių transporto priemonių, varomojoje sistemoje naudojančių suslėgtas gamtines dujas (SGD) ir (arba) suskystintas gamtines dujas (SkGD), tam tikrų komponentų;

                        II.Transporto priemonių dėl patvirtinto tipo tam tikrų komponentų įrengimo suslėgtoms gamtinėms dujoms (SGD) ir (arba) suskystintoms gamtinėms dujoms (SkGD) naudoti varomojoje sistemoje

                        112

                        Vienodos nuostatos dėl transporto priemonių priekinių žibintų, skleidžiančių asimetriškus artimosios arba tolimosios šviesos spindulius, arba abu šiuos spindulius, su kaitinamosiomis lempomis ir (arba) šviesos diodų (LED) moduliais, patvirtinimo

                        113

                        Suvienodintos transporto priemonių priekinių žibintų, spinduliuojančių simetriškus artimosios arba tolimosios šviesos spindulius, arba abu šiuos spindulius, su kaitinamosiomis lempomis, dujų išlydžio šviesos šaltiniais arba šviesos diodų moduliais patvirtinimo nuostatos

                        116

                        Vienodos nuostatos dėl variklinių transporto priemonių apsaugos nuo neteisėto pasinaudojimo

                        117

                        Suvienodintos nuostatos dėl padangų tvirtinimo, atsižvelgiant į riedėjimo triukšmą ir (arba) sukibtį su šlapia danga ir (arba) pasipriešinimą riedėjimui

                        119

                        Suvienodintos variklinių transporto priemonių posūkio apšvietimo žibintų patvirtinimo nuostatos

                        121

                        Suvienodintos transporto priemonių patvirtinimo, atsižvelgiant į rankinio valdymo įtaisų, kontrolės lempučių ir rodytuvų padėtį bei identifikavimą, nuostatos

                        123

                        Vienodos variklinių transporto priemonių adaptyviųjų priekinio apšvietimo sistemų (APAS) tvirtinimo nuostatos

                        125

                        Variklinių transporto priemonių suvienodintos patvirtinimo nuostatos atsižvelgiant į variklinės transporto priemonės vairuotojo priekinio regėjimo lauką

                        127

                        Suvienodintos motorinių transporto priemonių patvirtinimo, atsižvelgiant į pėsčiųjų saugą, nuostatos

                        128

                        Suvienodintos šviesos diodų (LED) maitinimo šaltinių, skirtų naudoti patvirtintų žibintų sudedamųjų dalių motorinėse transporto priemonėse ir jų priekabose, patvirtinimo nuostatos

                        129

                        Vienodos nuostatos dėl sustiprintų vaiko apsaugos priemonių (SVAP), naudojamų transporto priemonėse, patvirtinimo

                        130

                        Suvienodintos transporto priemonių patvirtinimo, atsižvelgiant į įspėjimo apie nukrypimą nuo kelio juostos sistemą, nuostatos

                        131

                        Suvienodintos motorinių transporto priemonių patvirtinimo, atsižvelgiant į pažangiąsias avarinio stabdymo sistemas (AEBS), nuostatos

                        134

                        Suvienodintos motorinių transporto priemonių ir jų sudėtinių dalių patvirtinimo, atsižvelgiant į vandeniliu ir kuru varomų transporto priemonių su sauga susijusį veiksmingumą, nuostatos
                           1

                        135

                        Suvienodintos motorinių transporto priemonių patvirtinimo, atsižvelgiant į jų atsparumą šoniniam smūgiui į stulpą, nuostatos

                        136

                        Suvienodintos L kategorijos transporto priemonių patvirtinimo, atsižvelgiant į specialius elektrinės transmisijos reikalavimus, nuostatos

                        137

                        Suvienodintos lengvųjų automobilių patvirtinimo, atsižvelgiant į apsaugos sistemą priekinio susidūrimo atveju, nuostatos

                        138

                        Vienodos nuostatos dėl tyliųjų transporto priemonių patvirtinimo, atsižvelgiant į jų sumažėjusį girdimumą

                        139

                        Suvienodintos lengvųjų automobilių patvirtinimo, atsižvelgiant į stabdžių sistemas su stiprintuvu (BAS), nuostatos

                        140

                        Suvienodintos lengvųjų automobilių patvirtinimo, atsižvelgiant į elektronines stabilumo kontrolės (ESC) sistemas, nuostatos

                        141

                        Suvienodintos motorinių transporto priemonių patvirtinimo, atsižvelgiant į jų padangų oro slėgio stebėjimo sistemas (TPMS), nuostatos

                        142

                        Suvienodintos transporto priemonių patvirtinimo, atsižvelgiant į jų padangų montavimą, nuostatos

                        145

                        Suvienodinti reikalavimai dėl transporto priemonių patvirtinimo, atsižvelgiant į ISOFIX tvirtinimo sistemas, ISOFIX viršutinės juostos tvirtinimo įtaisus ir i dydžio sėdimąsias vietas

                        146

                        Suvienodintos motorinių transporto priemonių ir jų sudėtinių dalių patvirtinimo, atsižvelgiant į vandeniliu ir kuru varomų L1, L2, L3, L4 ir L5 kategorijų transporto priemonių su sauga susijusį veiksmingumą, nuostatos

               2 priedas

               2-C-2 PRIEDĖLIS

               VIENOS IŠ ŠALIŲ TAIKOMOS JT TAISYKLĖS, KURIŲ DAR NETAIKO KITA ŠALIS

                        Taisyklės Nr.

                        Pavadinimas

                        Kitos Šalies taikymo pradžios data
                           2

                        73

                        Suvienodintos nuostatos dėl šių transporto priemonių ir jų komponentų patvirtinimo: I. Transporto priemonių, atsižvelgiant į jų šoninės apsaugos įtaisus (ŠAĮ). II. Šoninės apsaugos įtaisų (ŠAĮ). III. Transporto priemonių, atsižvelgiant į pagal šios taisyklės II dalį patvirtinto tipo šoninės apsaugos įtaisų įrengimą

                        126

                        Suvienodintos atitvarų konstrukcijų, skirtų apsaugoti keleivius nuo pasislinkusio bagažo ir tiekiamų kaip neoriginalioji įranga, patvirtinimo nuostatos

                     (1)
                  Ši išnaša nustoja galioti, kai abi Šalys baigia BTR (pasaulinės suderintos lengvųjų transporto priemonių bandymų procedūros) Nr. 13 bendrųjų techninių taisyklių dėl vandeniliu ir kuru varomų transporto priemonių 2 etapo darbus ir pagal 1958 m. susitarimą pradeda taikyti JT taisyklę.
                        Japonijoje, jei talpyklos yra pažymėtos pagal Japonijos didelio slėgio dujų saugos įstatymo (1951 m. Įstatymas Nr. 204) 46 straipsnį, transporto priemonės tipo, kurį Europos Sąjungoje tipo patvirtinimo institucija patvirtinto pagal JT Taisyklę Nr. 134, patvirtinimo sąlygos yra šios: i)
                        talpyklų medžiaga atitinka pagal JIS (Japonijos pramoniniame standarte) G 3214 nurodytą SUS F 316L; taikant šį papunktį, atitiktis DIN1.4435 nuo šio Susitarimo įsigaliojimo dienos laikoma šio reikalavimo įvykdymu; ii)
                        „nikelio ekvivalentas“ (masės %) yra didesnis nei 28,5; taikant šį papunktį „nikelio ekvivalentas“ (masės %) apibrėžiamas taip: „12,6[C]+0,35[Si]+1,05[Mn]+[Ni]+0,65[Cr]+0,98[Mo]“, jis įrodomas pateikus plieno gamintojo parengtą dokumentą dėl sudėtyje esančių cheminių medžiagų, ir iii)
                        paprasto mėginio ir mėginio, su kuriuo atliktas bandymas, palyginimo rezultatas yra didesnis nei 75 %; jei palyginimo rezultatas yra 72–75 %, paraiška bus nagrinėjama atsižvelgiant į „nikelio ekvivalentą“, ir

                     (2)

                        Dėl datų turi būti susitarta pagal šio priedo 5 straipsnio 2 dalį.


               EUROPOS KOMISIJA
            Briuselis, 2020 08 04
            COM(2020) 353 final
            2020/0162(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Tarptautinėje javų taryboje, dėl Jungtinės Karalystės prisijungimo prie 1995 m. Prekybos javais konvencijos

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas yra susijęs su sprendimu, kuriuo nustatoma pozicija, kurios Sąjungos vardu turi būti laikomasi Tarptautinėje javų taryboje dėl Jungtinės Karalystės prisijungimo prie 1995 m. Prekybos javais konvencijos.

               2.Pasiūlymo aplinkybės

               2.1.1995 m. Prekybos javais konvencija

               1995 m. Prekybos javais konvencija (toliau – Konvencija) siekiama glaudesnio tarptautinio bendradarbiavimo visais prekybos javais aspektais, skatinti tarptautinės prekybos javais plėtrą ir užtikrinti, kad prekyba jais vyktų kuo laisviau. Be to, Konvencija, atsižvelgiant į visų narių interesus, ketinama kiek įmanoma daugiau prisidėti prie tarptautinių javų rinkų stabilumo, didinti pasaulio apsirūpinimo maistu saugumą ir suburti forumą, kuriame nariai galėtų keistis informacija ir diskutuoti prekybos javais klausimais.

               Konvencija įsigaliojo 1995 m. liepos 1 d.;

               Sąjunga yra Konvencijos šalis
                  1
               .

               2.2.Tarptautinė javų taryba

               Konvenciją administruojanti Tarptautinė javų taryba (toliau – TJT) – Londone įsisteigusi tarpvyriausybinė organizacija, kuri siekia įgyvendinti Konvencijos 1 straipsnyje nustatytus tikslus. Visų pirma, TJT siekia:

               (a)glaudesnio tarptautinio bendradarbiavimo visais prekybos javais aspektais;

               (b)skatinti tarptautinės prekybos javais sektoriaus plėtrą, atvirumą ir sąžiningumą;

               (c)prisidėti prie tarptautinės javų rinkos stabilumo, didinti pasaulio apsirūpinimo maistu saugumą ir prisidėti prie šalių, kurių ekonomika priklauso nuo komercinio javų pardavimo, vystymosi.

               Šių tikslų siekiama gerinant rinkos skaidrumą informacijos mainų, analizės ir konsultavimo rinkos ir politikos vystymosi srityje priemonėmis.

               Dabar TJT sudaro 29 nariai, tarp kurių daug didžiausių pasaulyje javų gamintojų ir importuotojų. Be Europos Sąjungos, Tarybos nariais, be kita ko, dar yra Argentina, Australija, Egiptas, Indija, Japonija, JAV, Kanada, Rusija ir Ukraina. Paskutinė prie organizacijos prisijungusi šalis yra Serbijos Respublika, kuri nare tapo 2020 m. balandžio 1 d. Kinija ir Brazilija nėra narės.

               29 TJT nariai iš viso turi 2 000 balsų.

               Biudžeto procedūrose (žr. Konvencijos 11 straipsnį), t. y. nustatant narių metinius finansinius įnašus, Sąjungai 2019–2020 m.
                  2
               laikotarpiui buvo skirti 372 balsai.

               Priimant sprendimus, t. y. balsuojant (žr. Konvencijos 12 straipsnį), 1 000 balsų paskirstoma 11-iai eksportuojančių narių (įskaitant Sąjungą, kuri turi 245 balsus) ir 1 000 balsų – 18-ai importuojančių narių. Reikia pabrėžti, kad TJT balsuojama labai retais atvejais; veikla iš esmės vykdoma bendru susitarimu.

               Remiantis Europos Sąjungos sutarties 17 straipsniu, Tarptautinės javų tarybos posėdžiuose Sąjungai atstovauja Komisija. Valstybės narės gali dalyvauti TJT posėdžiuose, visų pirma Tarybos sesijose.

               2.3.Numatomas Tarptautinės javų tarybos aktas

               2020 m. balandžio 9 d. Jungtinė Karalystė
                  3
                oficialiai paprašė prisijungti prie Konvencijos. 2020 m. balandžio 14 d. TJT sekretoriatas pranešė savo nariams apie Jungtinės Karalystės prašymą. Jungtinė Karalystė prašo narystės TJT nuo 2021 m. sausio 1 d., t. y. pasibaigus pereinamajam laikotarpiui po Jungtinės Karalystės išstojimo iš Europos Sąjungos.

               Remiantis Konvencijos 27 straipsnio 2 dalimi, prie Konvencijos gali prisijungti visų valstybių vyriausybės tokiomis sąlygomis, kokias laiko tinkamomis Konvencijos Taryba. Remiantis darbo tvarkos taisyklių (toliau – Darbo tvarkos taisyklės), pagrįstų Prekybos javais konvencija, 33 taisyklės d punktu, Administracinis komitetas įvertina prisijungimo prašymus ir Tarybai pateikia rekomendacijas dėl jų pagal 27 straipsnio 2 dalį.

               Prie Konvencijos prisijungiančios šalies balsai Konvencijos 11 straipsnio (narių metinių finansinių įnašų) tikslais nustatomi atsižvelgiant į tai, kokią bendros visų TJT narių šalių prekybos javais dalį sudaro prisijungiančios šalies bendra prekyba javais, remiantis Darbo tvarkos taisyklių 33 taisyklės b punktu.

               Pagal Konvencijos 12 straipsnio 1 dalį, Taryba, atsižvelgdama į narių prekybos grūdais modelius ir į jų pačių nuomonę, turi nustatyti, kurie nariai Konvencijos tikslais bus eksportuojantys nariai, ir kurie – importuojantys. Taryba, remdamasi to paties straipsnio 2 ir 3 dalimis, taip pat nustatys jų balsavimo teises

               Diskusijos dėl Jungtinės Karalystės prašymo pradėtos 2020 m. gegužės 11 d. TJT administraciniame komitete ir buvo tęsiamos 2020 m. birželio 8 d. įvykusiame 51-ajame TJT Tarybos posėdyje (per vaizdo konferenciją). Šiame posėdyje Taryba susitarė, kad oficialus sprendimas dėl Jungtinės Karalystės prašymo turėtų būti priimtas taikant rašytinę procedūrą (balsavimas paštu), o TJT nariai iki 2020 m. spalio 30 d. turėtų atsiųsti savo pastabas sekretoriatui. Jei iki 2020 m. spalio 30 d. joks TJT narys nepateiks TJT sekretoriatui rašytinių prieštaravimų, bus laikoma, kad Jungtinės Karalystės narystė TJT patvirtinama nuo 2021 m. sausio 1 d.

               Nors Konvencijoje nenustatytos specialios taisyklės dėl balsavimo paštu procedūros (arba procedūros raštu), Konvencijos 14 straipsnyje dėl Tarybos sprendimų nereikalaujama, kad tokie sprendimai būtų priimami Tarybos sesijoje.

               Susitarimas dėl išstojimo

               Pagal Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos susitarimo
                  4
                (toliau – Susitarimas dėl išstojimo) 129 straipsnio 2 dalį pereinamuoju laikotarpiu Sąjunga toliau atstovaus Jungtinei Karalystei bet kurių organų, įsteigtų Sąjungos sudarytais tarptautiniais susitarimais, darbe. Pereinamuoju laikotarpiu Jungtinė Karalystė turėtų susilaikyti nuo bet kokių veiksmų ar iniciatyvų, kurie galėtų pakenkti Sąjungos interesams. Tačiau, kaip nustatyta Susitarimo dėl išstojimo 129 straipsnio 4 dalyje, Jungtinė Karalystė gali vesti derybas dėl tarptautinių susitarimų, kuriuos ji ketina savarankiškai sudaryti Sąjungos išimtinės kompetencijos srityse, juos pasirašyti ir ratifikuoti, jei tie susitarimai neįsigalioja ar nėra taikomi pereinamuoju laikotarpiu.

               3.Pozicija, kurios turi būti laikomasi Sąjungos vardu

                  Tarybos sprendimu 96/88/EB
                     5
                   Sąjungos sudaryta 1995 m. Prekybos javais konvencija galiojo iki 1998 m. birželio 30 d. Kiekvieną kartą Konvencijos galiojimas, remiantis jos 33 straipsniu, pratęsiamas ne ilgesniam kaip dvejų metų laikotarpiui. Paskutinį kartą jos galiojimas 2019 m. birželio mėn. TJT sprendimu pratęstas iki 2021 m. birželio 30 d.
                     6
                  .

                  Sąjunga visada aktyviai dalyvavo TJT ir rėmė šios organizacijos plėtrą.

                  Jungtinė Karalystė yra svarbi žemės ūkio produktų, įskaitant javus, kurie yra pagrindiniai į TJT veiklos sritį įeinantys kultūriniai augalai, gamintoja. Būdama Sąjungos nare, Jungtinė Karalystė daug prekiavo įvairiais javais su kitomis ES valstybėmis narėmis.

                  Pereinamuoju laikotarpiu po Jungtinės Karalystės išstojimo iš Sąjungos Jungtinei Karalystei toliau privalomi Sąjungos tarptautiniai susitarimai ir Sąjunga toliau atstovauja Jungtinei Karalystei TJT.

                  Pagal Konvencijos 21 straipsnio 5 dalį narių metiniai finansiniai įnašai sumokami iš karto po įvertinimo. Todėl Sąjunga savo metinius įnašus TJT moka liepos–rugpjūčio mėn. už visus atitinkamus finansinius metus, kurie prasideda birželio mėn. ir baigiasi kitų metų liepos mėn. 2020–2021 m. Sąjungos įnašas bus mokamas iš 2020 m. Sąjungos biudžeto, į kurį savo įnašą moka ir Jungtinė Karalystė.

                  Todėl už visus 2020–2021 m. finansinius metus Sąjungos įnašas į TJT taip pat apims Jungtinės Karalystės sumokėtą dalį.

                  Šio pasiūlymo tikslas – nustatyti Sąjungos poziciją TJT dėl Jungtinės Karalystės prisijungimo prie Konvencijos nuo 2021 m. sausio 1 d.

                  Atsižvelgiant į tai, kad prisijungimo procedūra pagal Konvencijos nuostatas priklauso nuo Tarptautinės javų tarybos sprendimo, Sąjungos pozicija bus nustatyta remiantis SESV 218 straipsnio 9 dalimi.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas.

               4.1.2.Taikymas aptariamuoju atveju

               Numatomu TJT aktu išplečiamas TJT narių skaičius. Numatomas TJT aktas turi teisinę galią visų pirma todėl, kad jame bus nustatytos tokio prisijungimo sąlygos, konkrečiai, dėl prisijungimo pasikeis TJT sprendimų priėmimo pusiausvyra: kaip nurodyta Konvencijos 14 straipsnyje, kad sprendimai būtų priimti, reikalingas daugumos eksportuojančių ir importuojančių narių pritarimas; sprendimai TJT nariams yra privalomi. Taip pat bus daromas poveikis atitinkamiems Šalių finansiniams įnašams. Todėl reikės nustatyti Sąjungos poziciją.

               Numatomu aktu Susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Numatomo akto pagrindinis tikslas ir turinys susiję su prekyba žemės ūkio produktais.

               Todėl siūlomo sprendimo materialinis teisinis pagrindas yra SESV 207 straipsnio 4 dalies pirma pastraipa.

               4.3.Išvada

               Siūlomo sprendimo teisinis pagrindas turėtų būti SESV 207 straipsnio 4 dalies pirma pastraipa kartu su 218 straipsnio 9 dalimi.

               2020/0162 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Tarptautinėje javų taryboje, dėl Jungtinės Karalystės prisijungimo prie 1995 m. Prekybos javais konvencijos

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)1995 m. Prekybos javais konvenciją (toliau – Konvencija), kuri įsigaliojo 1995 m. liepos 1 d., Sąjunga sudarė Tarybos sprendimu 96/88/EB
                  7
               ; Konvencija iš pradžių buvo sudaryta trejų metų laikotarpiui;

               (2)pagal Konvencijos 33 straipsnį Tarptautinė javų taryba kiekvieną kartą gali pratęsti Konvencijos galiojimą ne ilgesniu kaip dvejų metų laikotarpiu. Nuo Konvencijos sudarymo ji buvo reguliariai pratęsiama papildomais dvejų metų laikotarpiais. Paskutinį kartą Konvencija buvo pratęsta Tarptautinės javų tarybos sprendimu 2019 m. birželio 10 d.
                  8
                ir galioja iki 2021 m. birželio 30 d.;

               (3)remiantis Konvencijos 27 straipsnio 2 dalimi, prie Konvencijos gali prisijungti visų valstybių vyriausybės tokiomis sąlygomis, kokias Tarptautinė javų taryba laiko tinkamomis;

               (4)2020 m. balandžio 9 d. Jungtinė Karalystė oficialiai pateikė prašymą dėl prisijungimo prie Konvencijos nuo 2021 m. sausio 1 d.;

               (5)Jungtinė Karalystė yra pagrindinė javų, ypač miežių ir kviečių, gamintoja. Jeigu Jungtinės Karalystės prašymas prisijungti prie Konvencijos ir taip dalyvauti Tarybos darbe bus patenkintas, Jungtinė Karalystė bus importuojanti narė pagal Konvencijos 12 straipsnį. Kadangi Sąjunga yra eksportuojanti narė, Jungtinės Karalystės prisijungimas neturės poveikio balsams, kurie Sąjungai skiriami balsavimo tikslais pagal Konvencijos 12 straipsnį. Tačiau dėl Jungtinės Karalystės prisijungimo nuo 2021–2022 m. finansinių metų sumažės pagal Konvencijos 11 straipsnį Sąjungai skirtų balsų skaičius, kuris naudojamas narių finansiniam įnašui nustatyti;

               (6)tikslinga nustatyti poziciją, kurios Sąjungos vardu turi būti laikomasi Tarptautinėje javų taryboje, ir pritarti Jungtinės Karalystės prisijungimui prie Konvencijos remiantis prie šio sprendimo pridėtoje finansinėje ataskaitoje išdėstytomis numatomomis sąlygomis, su sąlyga, kad prisijungimas neįsigalios ir Konvencija nebus laikinai taikoma Jungtinei Karalystei iki Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos 126 straipsnyje nurodyto pereinamojo laikotarpio pabaigos,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi Tarptautinėje javų taryboje, yra patvirtinti Jungtinės Karalystės prisijungimą prie 1995 m. Prekybos javais konvencijos remiantis prie šio sprendimo pridėtoje finansinėje ataskaitoje išdėstytomis numatomomis sąlygomis, su sąlyga, kad prisijungimas neįsigalios ir Konvencija nebus laikinai taikoma Jungtinei Karalystei iki Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos 126 straipsnyje nurodyto pereinamojo laikotarpio pabaigos.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkė

                        FINANSINĖ PAŽYMA

                        Fin Stat/20/MK/pl/3413793

                        agri.ddg3.g.4(2020)3325110

                        2020 06 22

                        DATA 2020 06 06

                        1.

                        BIUDŽETO IŠLAIDŲ KATEGORIJA

                        05 06 skyrius – TARPTAUTINIAI ŽEMĖS ŪKIO IR KAIMO PLĖTROS POLITIKOS SRITIES ASPEKTAI

                        05 06 01– Tarptautiniai susitarimai žemės ūkio srityje

                        ASIGNAVIMAI:

                        2020 m. biudžetas: 6 300 000 EUR

                        2.

                        PAVADINIMAS
                        Tarybos sprendimo dėl pozicijos, kurios Europos Sąjungos vardu turi būti laikomasi Tarptautinėje javų taryboje, dėl Jungtinės Karalystės prisijungimo prie 1995 m. Prekybos javais konvencijos pasiūlymas

                        3.

                        TEISINIS PAGRINDAS Šio pasiūlymo teisinis pagrindas yra Sutarties dėl Europos Sąjungos veikimo 207 straipsnio 4 dalis kartu su 218 straipsnio 9 dalimi.

                        4.

                        TIKSLAI:

                        Patvirtinti Jungtinės Karalystės prisijungimą prie 1995 m. Prekybos javais konvencijos.

                        5.

                        FINANSINIS POVEIKIS

                        12 MĖN. LAIKOTARPIS

                           (EUR)

                        EINAMIEJI FINANSINIAI METAI (2020)

                        (EUR)

                        ATEINANTYS FINANSINIAI METAI (2021)

                        (EUR)

                        5.0.

                        IŠLAIDOS:

                        -
                              ES BIUDŽETO
                           (GRĄŽINAMOSIOS IŠMOKOS IR (ARBA) INTERVENCIJOS))

                        -
                              NACIONALINIŲ INSTITUCIJŲ

                        -
                              KITA

                        -3 024

                        5.1

                        ĮPLAUKOS:

                        -
                              ES NUOSAVIEJI IŠTEKLIAI (MOKESČIAI IR (ARBA) MUITAI)

                        -
                              NACIONALINĖS

                        5.0.1

                        NUMATOMOS IŠLAIDOS

                        5.1.1

                        NUMATOMOS ĮPLAUKOS

                        5.2

                        APSKAIČIAVIMO METODAS – ES skiriama 4 balsais mažiau, 756 GBP už balsą

                        6.0

                        AR PROJEKTAS GALI BŪTI FINANSUOJAMAS IŠ ASIGNAVIMŲ, ĮTRAUKTŲ Į ATITINKAMĄ EINAMOJO BIUDŽETO SKYRIŲ?

                        TAIP NE

                        6.1

                        AR PROJEKTAS GALI BŪTI FINANSUOJAMAS PERKELIANT LĖŠAS IŠ VIENO EINAMOJO BIUDŽETO SKYRIAUS Į KITĄ?

                        TAIP NE

                        6.2

                        AR REIKĖS PAPILDOMO BIUDŽETO?

                            TAIP NE

                        6.3

                        AR ASIGNAVIMUS REIKĖS ĮTRAUKTI Į BŪSIMUS BIUDŽETUS?

                        TAIP NE

                        Šis sprendimas turės nedidelį teigiamą poveikį ES biudžetui nuo 2021 m. biudžetinių metų. Tikimasi, kad ES įnašas bus 3 024 EUR mažesnis, nes Jungtinė Karalystė mokės savo narystės mokestį. Suma gali skirtis atsižvelgiant į sumą, mokėtiną už kiekvieną balsą GBP, ir į EUR/GBP keitimo kursą.

                     (1)

                        OL L 21, 1996 1 27, p. 47.

                     (2)

                        Tarptautinės javų tarybos veikla grindžiama finansiniais metais, trunkančiais nuo liepos 1 d. iki birželio 30 d.

                     (3)

                        Valstybės ministro laišku Aplinkos, maisto ir kaimo reikalų departamento (DEFRA), JK tarptautinio vystymosi reikalų ministerijos (DFID) ir Užsienio ir Britų Sandraugos reikalų ministerijos (FCO) vardu.

                     (4)

                        Susitarimas dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos.

                     (5)

                        OL L 21, 1996 1 27, p. 47.

                     (6)

                        2019 m. gegužės 17 d. Tarybos sprendimas (ES) 2019/813 (OL L 133, 2019 5 21, p. 19).

                     (7)

                        1995 m. gruodžio 19 d. Tarybos sprendimas 96/88/ΕΒ dėl Europos bendrijos Prekybos javais konvencijos ir Pagalbos maistu konvencijos, sudarančių 1995 m. Tarptautinį susitarimą dėl javų, patvirtinimo (OL L 21, 1996 1 27, p. 47).

                     (8)

                        2019 m. gegužės 17 d. Tarybos sprendimas (ES) 2019/813 dėl pozicijos, kurios Europos Sąjungos vardu turi būti laikomasi Tarptautinėje javų taryboje, dėl 1995 m. Prekybos javais konvencijos galiojimo pratęsimo (OL L 133, 2019 5 21, p. 19).


               EUROPOS KOMISIJA
            Briuselis, 2020 08 04
            COM(2020) 355 final
            2020/0163(CNS)
            Pasiūlymas
            TARYBOS SPRENDIMAS
            dėl Kanarų salose taikomo AIEM mokesčio
            {SWD(2020) 154 final}

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

                  Pagal Sutarties dėl Europos Sąjungos veikimo (SESV) nuostatas, taikomas atokiausiems ES regionams, kuriems priklauso ir Kanarų salos, iš esmės neleidžiama skirtingai apmokestinti vietos produktų ir Ispanijos ar kitų valstybių narių produktų. SESV 349 straipsniu sudaromos sąlygos atokiausiems ES regionams nustatyti konkrečias priemones, nes jame pripažįstama, kad nuolatiniai sunkumai ir jų derinys labai riboja šių regionų plėtrą ir veikia jų ekonominę bei socialinę padėtį.

               Pasiūlymas susijęs su Tarybos sprendimu pakeisti šiuo metu galiojantį 2014 m. birželio 12 d. Tarybos sprendimą Nr. 377/2014/ES
                  1
               . Šiuo sprendimu, priimtu remiantis SESV 349 straipsniu, Ispanijai leidžiama iki 2020 m. gruodžio 31 d. tam tikriems Kanarų salose gaminamiems produktams netaikyti Arbitrio sobre Importaciones y Entregas de Mercancías en las Islas Canarias (toliau – AIEM) mokesčio arba jį sumažinti.

                  AIEM yra netiesioginis vienkartinis valstybės mokestis, taikomas prekių tiekimui Kanarų salose. Konkrečiomis priemonėmis, kurios taikomos pagal Sprendimą Nr. 377/2014/ES, nustatytas skirtingas apmokestinimas, palankus tam tikrų produktų gamybai vietoje. Ši mokesčio lengvata yra valstybės pagalba, kurią pagal Bendrojo bendrosios išimties reglamento regioninės pagalbos skirsnį šiuo metu įgyvendina Ispanijos valdžios institucijos
                     2
                  .

                  Šios priemonės tikslas – kompensuoti Kanarų salų gamintojams kylančius nuolatinius sunkumus, susijusius su nuošalumu, priklausomybe nuo žaliavų ir energijos išteklių, būtinybe kaupti atsargas, maža vietos rinka ir žemu eksporto veiklos lygiu. Dėl šių sunkumų derinio gamybos sąnaudos, taigi ir vietoje pagamintų prekių grynoji kaina, yra didesnės. Todėl netaikant konkrečių priemonių, vietos gamintojai būtų ne tokie konkurencingi kaip žemyninės Europos gamintojai, netgi atsižvelgiant į prekių pristatymo į Kanarų salas sąnaudas. Todėl būtų sudėtingiau išlaikyti vietos gamybą. Siekiant sustiprinti vietos pramonę, parengtos konkrečios priemonės, kuriomis gamintojams kompensuojamos papildomos sąnaudos ir taip sukuriamos vienodos sąlygos.

                  2019 m. balandžio 24 d. Ispanija pateikė Komisijai prašymą pratęsti Sprendimo Nr. 377/2014/ES taikymo laikotarpį.

                  Atsižvelgdama į prašymą pratęsti Sprendimo Nr. 377/2014/ES taikymo laikotarpį, Komisija inicijavo išorės studiją, kad galėtų įvertinti dabartinę tvarką ir galimą pasirinkimo galimybių, įskaitant pasirinkimo galimybę, kuria grindžiamas šis pasiūlymas, poveikį laikotarpiu po 2020 m. Remdamasi šia studija Komisija mano, kad yra pagrindo tenkinti prašymą pratęsti galiojančios tvarkos taikymą, padarius tam tikrus tos tvarkos pakeitimus.

                  Todėl šiuo pasiūlymu, peržiūrėjus dabartines nuostatas, kad tvarka būtų lankstesnė ir skaidresnė, nustatoma teisinė AIEM sistema, galiosianti nuo 2020 m. sausio 1 d. iki 2027 m. gruodžio 31 d.

                  Siūlomi pakeitimai, palyginti su dabartine tvarka, yra šie:

               (a)kriterijų, pagal kuriuos nustatomi reikalavimus atitinkantys produktai, peržiūra.

                  Pagal peržiūrėtą tvarką siūlomas naujas produktų, remiamų taikant specialią apmokestinimo tvarką, nustatymo metodas. Vietoje dabartinio metodo, pagal kurį kiekvienas konkretus produktas yra aiškiai nustatytas sprendime (remiantis kodavimu nuo keturių skaitmenų KN kodų iki dešimties skaitmenų TARIC kodų), siūlomame sprendime nurodomos tik reikalavimus atitinkančių produktų kategorijos (keturių skaitmenų KN kodai), o konkrečius produktus (aštuonių ar daugiau skaitmenų KN kodai) nacionalinės valdžios institucijos išsamiai apibūdina savo teisinėse ir administracinėse sistemose.

                  Ispanijos valdžios institucijos paprašė, kad ši priemonė būtų taikoma 99 produktų kategorijoms, nustatytoms pagal Suderintos sistemos (SS) pozicijas
                     3
                   ir pagal Kombinuotosios nomenklatūros keturis skaitmenis. Komisija pritaria I priedo sąrašui, nes jame esančios produktų kategorijos atitinka tinkamumo kriterijus.

               Produktai buvo atrinkti remiantis šiais kriterijais:

               –produktai yra gaminami vietoje ir jų gamybos vietos rinkoje dalis sudaro ne mažiau nei 5 %;

               –įvežama daug prekių (taip pat iš žemyninės Ispanijos dalies ir kitų valstybių narių), todėl gali kilti kliūčių išlaikyti vietos gamybą, ir vietos rinkoje jų dalis sudaro bent 10 %; taip pat

               –yra papildomų sąnaudų, dėl kurių padidėja vietos produktų grynoji kaina, palyginti su kitur pagamintais produktais, todėl nukenčia vietoje gaminamų produktų konkurencingumas.

               Nuo rinkos dalies ribų galima nukrypti tinkamai pagrįstomis aplinkybėmis, įskaitant: imlią darbui gamybą; vietos plėtrai strategiškai svarbią gamybą; periodiškai svyruojančią gamybą; gamybą ypač nepalankioje padėtyje esančiose vietovėse; medicinos reikmenų ir asmeninių apsaugos priemonių, reikalingų sveikatos krizėms spręsti, gamybą;

               (b)mechanizmo, pagal kurį nustatomas didžiausias leistinas mokesčio tarifų skirtumas, peržiūra.

                  Peržiūrėta tvarka ketinama supaprastinti susitarimus dėl mokesčio tarifų skirtumo nustatymo, dabartinius keturis atskirus produktų sąrašus pakeičiant tik vienu sąrašu ir nurodant vieną didžiausią leistiną 15 % ribą kaip didžiausią leistiną mokesčio tarifų skirtumą visiems produktams, įtrauktiems į naujo sprendimo I priedą.

                  Ispanijos valdžios institucijos priims sprendimą dėl tinkamo procentinio dydžio, taikomo kiekvienam produktui, ir šią informaciją pateiks Komisijai iki naujo Tarybos sprendimo įsigaliojimo. Vis dėlto, išskyrus tinkamai pagrįstus atvejus, turėtų būti taikoma kiekybinė norma, atitinkanti 150 mln. EUR negautų pajamų per metus.

                  Šis produktų sąrašas ir didžiausias leistinas mokesčio tarifų skirtumas atitinka SESV 349 straipsnyje nustatytą tikslą priimti konkrečias priemones, kuriomis būtų atsižvelgiama į ES atokiausiems regionams priklausančių Kanarų salų ypatumus, o konkurencija nebūtų iškraipoma taip, kad būtų pakenkta vidaus rinkai;

               (c)stebėsenos tvarkos peržiūra.

                  Šiuo pasiūlymu taip pat siekiama sumažinti dažnų pakartotinių vertinimų naštą ir sustiprinti stebėsenos bei vertinimo veiklos naudą ir veiksmingumą. Todėl jame pateikiama standartizuota ataskaitų teikimo struktūra, grindžiama suderintu rodiklių, bendrų visiems ES atokiausiems regionams, kuriems taikoma speciali apmokestinimo tvarka, rinkiniu.

               •Suderinamumas su toje pačioje politikos srityje galiojančiomis nuostatomis

                  2017 m. komunikate „Sustiprinta ir atnaujinta strateginė partnerystė su ES atokiausiais regionais“
                     4
                   pažymima, kad atokiausi regionai ir toliau patiria didelių sunkumų, kurių dauguma yra nuolatiniai. Komunikate pateikiamas Komisijos požiūris, kaip remti šiuos regionus panaudojant jų unikalius išteklius ir nustatant naujus sektorius, kad būtų skatinamas augimas ir darbo vietų kūrimas.

                  Todėl šio pasiūlymo tikslas – remti atokiausią Ispanijos regioną panaudojant jo išteklius, kad būtų skatinamas augimas ir darbo vietų kūrimas vietos sektoriuje. Šis pasiūlymas papildo atokiausiems regionams ir saloms skirtas programas (POSEI)
                     5
                  , pagal kurias siekiama remti pirminį sektorių ir žaliavų gamybą, Europos jūrų reikalų ir žuvininkystės fondą (EJRŽF)
                     6
                   ir Europos regioninės plėtros fondo (ERPF)
                     7
                   finansavimą iš specialių papildomų asignavimų.

               •Suderinamumas su kitomis Sąjungos politikos sritimis

                  Pasiūlymas dera su 2015 m. bendrosios rinkos strategija
                     8
                  , pagal kurią Komisija numato sukurti tvirtesnę ir sąžiningesnę bendrąją rinką, naudingą visoms suinteresuotosioms šalims. Vienas iš siūlomos priemonės tikslų – atokiausių regionų įmonėms sumažinti papildomas sąnaudas, kurios joms trukdo visapusiškai dalyvauti bendrojoje rinkoje. Dėl ribotos susijusios gamybos apimties ir ribotos AIEM taikymo srities, aprėpiančios vien tik Kanarų salas, neigiamo poveikio sklandžiam bendrosios rinkos veikimui nenumatoma.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

                  Teisinis pagrindas yra SESV 349 straipsnis. Pagal šį straipsnį Taryba gali priimti konkrečias nuostatas, kuriomis Sutarčių taikymas pritaikomas ES atokiausiems regionams.

               •Subsidiarumo principas (neišimtinės kompetencijos atveju)

                  Remiantis SESV 349 straipsniu, tik Taryba gali priimti konkrečias atokiausiems regionams skirtas priemones, kuriomis siekiama pritaikyti Sutarčių, įskaitant bendras politikos kryptis, taikymą šiems regionams dėl nuolatinių sunkumų, kurie neigiamai veikia jų ekonominę ir socialinę padėtį. Leidimą nukrypti nuo SESV 110 straipsnio taip pat gali suteikti tik Taryba. Todėl Tarybos sprendimo pasiūlymas atitinka subsidiarumo principą.

               •Proporcingumo principas

                  Šis pasiūlymas atitinka Europos Sąjungos sutarties 5 straipsnio 4 dalyje nustatytą proporcingumo principą. Siūlomais pakeitimais neviršijama to, kas būtina nagrinėjamiems klausimams spręsti ir taip Sutarties tikslams – t. y. užtikrinti, kad vidaus rinka veiktų tinkamai ir veiksmingai, – pasiekti.

               •Priemonės pasirinkimas

                  Siūlomas Tarybos sprendimas, pakeisiantis Tarybos sprendimą Nr. 377/2014/ES.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Galiojančių teisės aktų ex post vertinimas / tinkamumo patikrinimas

                  AIEM tvarkos taikymo sritis sudaro sąlygas tinkamai atsižvelgti į atitinkamų ekonominės veiklos vykdytojų poreikius. Specialios AIEM tvarkos esmė – paremti vietos produktus sumažinant konkurencingumo atotrūkį tarp vietos produktų ir prekių, pagamintų ne salose, kurį lemia dėl nuolatinių sunkumų, neigiamai veikiančių Kanarų salas, atsirandančios papildomos gamybos sąnaudos. Pagal AIEM tvarką kompensuojama tik apskaičiuotų papildomų sąnaudų dalis. Vidutiniškai, sumažintas tarifas padengia maždaug ketvirtadalį papildomų sąnaudų, tačiau pinigine išraiška visa kompensacija, įvertinama atsižvelgiant į visus mokesčius, taikomus importui, siekia tik 14 % visų papildomų išlaidų. Tokiu būdu AIEM, užuot visapusiškai padėjęs užtikrinti vystymąsi ir ekonomikos augimą, pirmiausia padeda sumažinti vietos pramonės nuosmukį Kanarų salose.

                  Išorės studijos kiekybinės duomenų analizės rezultatai rodo, kad be AIEM paramos vietos gamybos sektorių veiklos efektyvumas būtų gerokai prastesnis. Maždaug trečdalis produktų, kuriems buvo taikyta AIEM parama, vertės (apie 570 mln. EUR), teoriškai buvo sukurta dėl skirtingo apmokestinimo mechanizmo taikymo. Padarytas teigiamas poveikis užimtumui – nuo 2014 m. AIEM sektoriuose užregistruotas beveik 2 000 vienetų padidėjimas – ir visų veikiančių įmonių skaičiui, kuris tuo pačiu laikotarpiu padidėjo maždaug 300 vienetų. Duomenų apie naudą bendrai investicijų vertei ir gamybos įvairinimui nėra. Veiksmingumo požiūriu specialios tvarkos taikymo rezultatai apskritai yra teigiami. Santykis tarp priemonės sąnaudų (negautų mokestinių pajamų) ir vietos gamybos padidėjimo, kuriam ji galbūt sudaro sąlygas, yra beveik 1:3.

               •Konsultacijos su suinteresuotosiomis šalimis

                  Atliekant išorės studiją, kuria prisidedama prie dabartinės tvarkos analizės, iš viso buvo apklausta maždaug 120 suinteresuotųjų šalių. Į pokalbių programą buvo įtrauktos atitinkamos Komisijos tarnybos ir Ispanijos atstovai.

                  Šiose konsultacijose buvo siekiama užtikrinti tinkamą pusiausvyrą tarp atitinkamų suinteresuotųjų šalių, įskaitant ir vietos gamybos sektoriaus atstovus, t. y. specialios tvarkos naudos gavėjus, ir prekybos bei paslaugų sektorių, kuriuos ta tvarka tiesiogiai ar netiesiogiai veikia, atstovus.

               •Poveikio vertinimas

               Ši iniciatyva parengta atlikus du tarpusavyje susijusius veiksmus: dabartinės tvarkos ex post vertinimą ir iškart po jo – perspektyvinį vertinimą. Toks vertinimas, susijęs su galimu poveikiu, jei dabartinė tvarka būtų taikoma toliau, ir poveikiu, jei ši tvarka būtų pakeista, išdėstytas analitiniame dokumente, įskaitant vertinimo priedą. Šis dokumentas pagrįstas išorės studija ir valstybių narių pateikta informacija.

               4.POVEIKIS BIUDŽETUI

                  Pasiūlymas neturi poveikio Europos Sąjungos biudžetui.

               5.KITI ELEMENTAI

               •Įgyvendinimo planai ir stebėsena, vertinimas ir ataskaitų teikimo tvarka

                  Nukrypti leidžiančios priemonės įgyvendinimo ir veikimo stebėseną, kaip iki šiol, atliks Ispanijos valdžios institucijos ir Komisija.

                  Ispanijos bus prašoma iki 2025 m. rugsėjo 30 d. pateikti 2019–2024 m. ataskaitą. Į ataskaitą reikės įtraukti: informaciją apie papildomas gamybos sąnaudas; ekonomikos iškraipymus ir poveikį rinkai; informaciją, skirtą efektyvumui, veiksmingumui ir derėjimui su kitomis ES politikos kryptimis įvertinti; informaciją apie šio teisės akto tolesnį aktualumą ir ES pridėtinę vertę.

                  Rengiant ataskaitą taip pat reikėtų iš visų susijusių suinteresuotųjų šalių surinkti nuomonę apie jų papildomų gamybos sąnaudų ir reikalavimų laikymosi išlaidų lygį ir pokyčius bei rinkos iškraipymo pavyzdžius.

                  Siekiant užtikrinti, kad Ispanijos valdžios institucijų surinktoje informacijoje būtų duomenų, reikalingų Komisijai, kad ji galėtų priimti informacija pagrįstą sprendimą dėl šios tvarkos pagrįstumo ir įgyvendinamumo ateityje, Komisija parengs konkrečias reikalingos informacijos gaires. Šios gairės kuo labiau atspindės panašią ES atokiausiuose regionuose taikomą tvarką, reglamentuojamą panašiu teisės aktu.

                  Tai leis Komisijai įvertinti, ar tebegalioja priežastys, kuriomis grindžiama nukrypti leidžianti priemonė, ar Ispanijos suteikta mokesčių lengvata tebėra proporcinga ir ar vietoj nukrypti leidžiančios mokesčių sistemos galima nustatyti alternatyvias priemones atsižvelgiant į jų tarptautinį aspektą.

                  Reikalaujama stebėsenos ataskaitos struktūra ir duomenys yra pateikti šio pasiūlymo II priede. Ispanijos valdžios institucijoms pateikus stebėsenos ataskaitą, Komisija įvertins skirtingų mokesčio tarifų poveikį ir apsvarstys pakeitimų poreikį.

               •Išsamus konkrečių pasiūlymo nuostatų paaiškinimas

                  Ši dalis netaikoma, nes straipsniai yra savaime suprantami.

               2020/0163 (CNS)

               Pasiūlymas

               TARYBOS SPRENDIMAS

               dėl Kanarų salose taikomo AIEM mokesčio

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 349 straipsnį,

               atsižvelgdama į Europos Komisijos pasiūlymą,

               teisėkūros procedūra priimamo akto projektą perdavus nacionaliniams parlamentams,

               atsižvelgdama į Europos Parlamento
                  9
                nuomonę,

               laikydamasi specialios teisėkūros procedūros,

               kadangi:

               (1)pagal SESV 349 straipsnį, atsižvelgdama į atokiausių regionų struktūrinius socialinės ir ekonominės padėties sunkumus, be kita ko, susijusius su jų atokumu, izoliuotumu, mažumu, sunkiomis topografinėmis sąlygomis ir ekonomine priklausomybe nuo keleto produktų, Taryba nustato konkrečias priemones, kuriomis visų pirma siekiama šiems regionams nustatyti Sutarčių, taip pat bendrų politikos krypčių, taikymo sąlygas;

               (2)todėl, siekiant šiems regionams nustatyti Sutarties taikymo sąlygas, turėtų būti priimtos konkrečios priemonės. Priimant priemones reikia atsižvelgti į konkrečius tų regionų ypatumus ir jų sunkumus, bet nesumenkinti Bendrijos teisinės tvarkos, taip pat vidaus rinkos ir bendrų politikos krypčių vientisumo bei darnos;

               (3)ekonominė Kanarų salų priklausomybė nuo paslaugų sektoriaus ir visų pirma turizmo, kurią patvirtina su šiuo sektoriumi susijusi regiono BVP dalis, yra vienas iš didelių sunkumų. Šis sektorius Kanarų salų ekonomikoje atlieka daug didesnį vaidmenį nei pramonės sektorius;

               (4)salynui būdingas atokumas ir izoliuotumas užkerta kelią laisvam asmenų, prekių ir paslaugų judėjimui ir yra antras pagal dydį sunkumas, kurį patiria Kanarų salos. Dėl salų geografinės padėties padidėja jų priklausomybė nuo oro transporto ir jūrų transporto. Transportavimas į šias atokias ir izoliuotas salas, iš jų ir jose dar labiau padidina vietos pramonės gamybos sąnaudas. Kadangi tos transporto rūšys yra mažiau efektyvios ir brangesnės už kelių ir geležinkelio transportą, patiriama daugiau gamybos sąnaudų;

               (5)šis izoliuotumas lemia ir didesnes gamybos sąnaudas dėl salų priklausomybės nuo žaliavų ir energijos importo, būtinybės kaupti atsargas bei sunkumų apsirūpinti gamybos įranga;

               (6)mažas rinkos dydis ir žemas eksporto lygis, geografinis salyno susiskaidymas ir būtinybė išlaikyti įvairias, bet nedideles gamybos linijas siekiant patenkinti mažos rinkos poreikius mažina masto ekonomijos galimybes;

               (7)daugeliu atvejų Kanarų salose sunkiau arba brangiau gauti specializuotų ir techninės priežiūros paslaugų, išmokyti vadovus ir specialistus, samdyti subrangovus ar plėtoti verslą už regiono rinkos ribų. Be to, dėl ribotų platinimo galimybių sukaupiama per daug atsargų;

               (8)kalbant apie aplinką, pramoninių atliekų šalinimas ir nuodingų atliekų apdorojimas lemia didesnes aplinkos apsaugos sąnaudas. Šios sąnaudos yra didesnės dėl to, kad čia esantys perdirbimo įrenginiai perdirba tik tam tikrus produktus, taigi atliekos turi būti gabenamos ir apdorojamos ne Kanarų salose;

               (9)atidžiai išnagrinėjus situaciją patvirtinta, kad būtina patenkinti Ispanijos prašymą atnaujinti leidimą, susijusį su mokesčio taikymu sąraše nurodytiems produktams, kuriems gali būti leidžiama taikyti vietos produktams skirtas lengvatas;

               (10)AIEM mokesčiu siekiama Kanarų salų pramonės gamybos sektorių savarankiško vystymosi ir salų ekonomikos įvairinimo tikslo;

               (11)2002 m. birželio 20 d. Tarybos sprendimu 2002/546/EB, priimtu remiantis EB sutarties 299 straipsniu, iš pradžių Ispanijai buvo leista iki 2011 m. gruodžio 31 d. tam tikriems Kanarų salose gaminamiems produktams netaikyti vadinamojo Arbitrio sobre Importaciones y Entregas de Mercancías en las Islas Canarias (toliau – AIEM) mokesčio arba jį sumažinti. Minėto sprendimo priede pateiktas produktų, kuriems galima taikyti atleidimą nuo mokesčio ir jo sumažinimą, sąrašas. Vietoje gaminamiems ir kitiems produktams taikomų mokesčio tarifų skirtumas, priklausomai nuo produktų, negali būti didesnis nei 5, 15 ar 25 procentinių punktų;

               (12)2011 m. gruodžio 19 d. Tarybos sprendimu Nr. 895/2011/ES iš dalies pakeistas Tarybos sprendimas 2002/546/EB, pastarojo taikymo laikotarpį pratęsiant iki 2013 m. gruodžio 31 d.;

               (13)2013 m. gruodžio 17 d. Tarybos sprendimu Nr. 1413/2013/ES iš dalies pakeistas Tarybos sprendimas 2002/546/EB, pastarojo taikymo laikotarpį pratęsiant iki 2014 m. birželio 30 d.;

               (14)2014 m. birželio 12 d. Tarybos sprendimu Nr. 377/2014/ES Ispanijai buvo leista iki 2020 m. gruodžio 31 d. tam tikriems Kanarų salose gaminamiems produktams netaikyti vadinamojo AIEM mokesčio arba jį sumažinti. Minėto sprendimo priede pateiktas produktų, kuriems galima taikyti atleidimą nuo mokesčio ar jo sumažinimą, sąrašas;

               (15)didžiausias mokesčio tarifų skirtumas, kuris gali būti taikomas aptariamiems pramonės produktams, yra 15 %. Laikydamosi subsidiarumo principo, Ispanijos valdžios institucijos priims sprendimą dėl tinkamo procentinio dydžio, taikomo kiekvienam produktui. Leidžiamas mokesčio tarifų skirtumas neturėtų būti didesnis už įrodytas papildomas sąnaudas. Vis dėlto ši mokesčio lengvata, išskyrus tinkamai pagrįstus atvejus, turėtų būti taikoma neviršijant 150 mln. EUR per metus ribos;

               (16)laikydamosi subsidiarumo principo ir siekdamos užtikrinti lankstumą, Ispanijos valdžios institucijos gali iš dalies keisti produktus ir leidžiamą mokesčio tarifų skirtumą, kad būtų atspindėtas faktinis papildomų sąnaudų, patirtų gaminant tokius produktus Kanarų salose, lygis. Šiomis aplinkybėmis Ispanijos valdžios institucijos turėtų galėti taikyti žemesnius skirtingus mokesčio tarifus ir, prireikus, nustatyti minimalų mokestį konkretiems produktams, jeigu bet koks pakeitimas atitinka SESV 349 straipsnyje nustatytus tikslus. Bet koks produktų sąrašo keitimas turėtų būti grindžiamas šiais tinkamumo kriterijais: produktai yra gaminami vietoje ir jų gamybos vietos rinkoje dalis sudaro ne mažiau nei 5 %; įvežama daug prekių (taip pat iš žemyninės Ispanijos dalies ir kitų valstybių narių), todėl galėtų kilti kliūčių tęsti vietos gamybą, ir vietos rinkoje jų dalis sudaro bent 10 %; yra papildomų sąnaudų, dėl kurių padidėja vietos produktų grynoji kaina, palyginti su kitur pagamintais produktais, todėl nukenčia vietoje gaminamų produktų konkurencingumas.

               (17)nuo rinkos dalies ribos galima nukrypti tinkamai pagrįstomis aplinkybėmis, įskaitant: imlią darbui gamybą; vietos plėtrai strategiškai svarbią gamybą; periodiškai svyruojančią gamybą; gamybą ypač nepalankioje padėtyje esančiose vietovėse; medicinos reikmenų ir asmeninių apsaugos priemonių, reikalingų sveikatos krizėms spręsti, gamybą; Ispanijos valdžios institucijos turėtų galėti iš dalies keisti produktų sąrašą ir leidžiamą mokesčio tarifų skirtumą, jeigu bet koks pakeitimas atitinka SESV 349 straipsnyje nustatytus tikslus;

               (18)mokesčio ir iš jo surenkamų pajamų paskirstymas nacionaliniu lygmeniu prisideda prie Kanarų salų socialinės ir ekonominės plėtros skatinimo tikslų siekimo. Iš šio mokesčio gautų pajamų įtraukimas į Kanarų salų ekonominės ir mokesčių sistemos lėšas ir jų panaudojimas ekonominės ir socialinės plėtros strategijai, susijusiai su vietos veiklos skatinimu, yra teisinė prievolė;

               (19)atleidimas nuo AIEM mokesčio ar jo sumažinimas turėtų būti taikomas 7 metus. Kad Komisija galėtų įvertinti, ar toliau vykdomos leidimą pagrindžiančios sąlygos, Ispanija turėtų iki 2025 m. rugsėjo 30 d. Komisijai pateikti stebėsenos ataskaitą;

               (20)šis sprendimas neturi įtakos galimam SESV 107 ir 108 straipsnių taikymui,

               PRIĖMĖ ŠĮ SPRENDIMĄ:

               1 straipsnis

               1. Nukrypstant nuo Sutarties dėl Europos Sąjungos veikimo 28, 30 ir 110 straipsnių, Ispanijos valdžios institucijoms leidžiama iki 2027 m. gruodžio 31 d. Kanarų salose gaminamiems produktams, priskiriamiems I priede išvardytoms kategorijoms, netaikyti vadinamojo Arbitrio sobre las Importaciones y Entregas de Mercancias en las islas Canarias (AIEM) mokesčio arba jį sumažinti. Šios lengvatos turi būti ekonominės ir socialinės Kanarų salų plėtros strategijos dalis ir padėti skatinti vietos veiklą.

               2. Taikant 1 dalyje nurodytą atleidimą nuo mokesčio ar jo sumažinimą produktams, priskiriamiems I priede išvardytoms kategorijoms, nustatytas skirtumas negali viršyti 15 %.

               Ispanija užtikrina, kad produktams taikomas atleidimas nuo mokesčio ar jo sumažinimas neviršytų procentinės dalies, kuri yra tikrai būtina vietos veiklai išlaikyti, skatinti ir plėtoti. Leidžiamas mokesčio tarifų skirtumas negali būti didesnis už įrodytas papildomas sąnaudas.

               3. Ši mokesčio lengvata, išskyrus tinkamai pagrįstus atvejus, taikoma neviršijant 150 mln. EUR per metus ribos.

               2 straipsnis

               Sprendimo 1 straipsnio 1 dalyje nurodyti produktai atrenkami atsižvelgiant į šiuos kriterijus:

               a) produktai yra gaminami vietoje ir jų gamybos vietos rinkoje dalis sudaro ne mažiau nei 5 %;

               b) įvežama daug prekių (taip pat iš žemyninės Ispanijos dalies ir kitų valstybių narių), todėl galėtų kilti kliūčių tęsti vietos gamybą, ir vietos rinkoje jų dalis sudaro bent 10 %;

               c) yra papildomų sąnaudų, dėl kurių padidėja vietos produktų grynoji kaina, palyginti su kitur pagamintais produktais, todėl nukenčia vietoje gaminamų produktų konkurencingumas.

               Nuo rinkos dalies ribų, nurodytų a ir b punktuose, galima nukrypti tinkamai pagrįstomis aplinkybėmis, įskaitant:

               i) imlią darbui gamybą;

               ii) vietos plėtrai strategiškai svarbią gamybą;

               iii) periodiškai svyruojančią gamybą;

               iv) gamybą ypač nepalankioje padėtyje esančiose vietovėse;

               v) medicinos reikmenų ir asmeninių apsaugos priemonių, reikalingų sveikatos krizėms spręsti, gamybą.

               3 straipsnis

               Ispanijos valdžios institucijos iki 2021 m. sausio 1 d. Komisijai pateikia pirminį produktų, kuriems taikomas atleidimas nuo mokesčio ar jo sumažinimas, sąrašą. Šie produktai priskiriami šio sprendimo I priede nustatytoms produktų kategorijoms. Ispanijos valdžios institucijos gali keisti šį produktų sąrašą, jeigu Komisijai praneša visą susijusią informaciją.

               4 straipsnis

               Ne vėliau kaip iki 2025 m. rugsėjo 30 d. Ispanija Komisijai pateikia ataskaitą, kad ši galėtų įvertinti, ar sąlygos, kuriomis grindžiamas šio sprendimo 1 straipsnyje nustatytas leidimas, tebėra vykdomos. Ataskaitoje pateikiama II priede reikalaujama informacija.

               5 straipsnis

               Šis sprendimas taikomas nuo 2021 m. sausio 1 d.

               6 straipsnis

               Šis sprendimas skirtas Ispanijos Karalystei.

               Priimta Briuselyje

                     Tarybos vardu

                     Pirmininkas

                     (1)

                        2014 m. birželio 12 d. Tarybos sprendimas Nr. 377/2014/ES dėl Kanarų salose taikomo AIEM mokesčio.OL L 182, 2014 6 21, p. 4–8.

                     (2)

                        BBIR (2014 m. birželio 17 d. Komisijos reglamentas (ES) Nr. 651/2014, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius) yra ES teisinis pagrindas, kuriuo remiantis pagal ES taisykles leidžiama AIEM valstybės pagalbos sistema.

                     (3)

                        Kombinuotoji nomenklatūra (KN) yra prekių klasifikavimo priemonė, naudojama taikant Bendrąjį muitų tarifą, ir yra reglamentuojama Tarybos reglamentu (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo. Ji pagrįsta Suderintos sistemos (SS) nomenklatūra, kurią tvarko Pasaulio muitinių organizacija (PMO). Jos klasifikacijos pozicijas sudaro 4 skaitmenys.

                     (4)

                        COM(2017) 623 final.

                     (5)

                        2013 m. kovo 13 d. Europos Parlamento ir Tarybos reglamentas (ES) Nr. 228/2013.

                     (6)

                        2014 m. gegužės 15 d. Europos Parlamento ir Tarybos reglamentas (ES) Nr. 508/2014 dėl Europos jūrų reikalų ir žuvininkystės fondo.

                     (7)

                        2013 m. gruodžio 17 d. Europos Parlamento ir Tarybos reglamentas (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos.

                     (8)

                        Komisijos komunikatas Europos Parlamentui, Tarybai, Europos
                        ekonomikos ir socialinių reikalų komitetui ir Regionų komitetui „Bendrosios rinkos tobulinimas: daugiau
                        galimybių piliečiams ir įmonėms“ (COM(2015) 550 final), p. 4.

                     (9)

                        OL C , , p. .

    ---documentbreak---

               EUROPOS KOMISIJA
            Briuselis, 2020 08 04
            COM(2020) 355 final
            PRIEDAI
            prie
            Pasiūlymo dėl Tarybos sprendimo
            dėl Kanarų salose taikomo AIEM mokesčio
            {SWD(2020) 154 final}

               I PRIEDAS

               Produktų, nurodytų 1 straipsnio 1 dalyje, sąrašas pagal Suderintos sistemos pozicijų produktų kategorijas

               Žemės ūkis, gyvulininkystė, miškininkystė ir žuvininkystė

               0203
                      0204
                     0207
                     0407
                     0603
                     0701
                     0703
                     0706
                     0708
                     0810

               Kasyba ir karjerų eksploatavimas

               2516
                      6801
                     6802
                     6810

               Statybinės medžiagos

               2523
                      3816
                     3824
                     6809
                     7006
                     7007
                     7008
                     7009
                     7010

               Cheminės medžiagos

               2804
                     2807
                      2811
                     2828
                     2853
                     3102
                     3105
                     3208
                     3209
                     3212
                     3213
                     3214
                     3304

               3401
                     3402
                     3406
                     3814
                      3917
                     3920
                     3923
                     3925
                     4012

               Metalo apdirbimo pramonė

               7308
                      7309
                      7604
                     7608
                     7610
                     8415
                     8424
                     8907
                     9403
                     9404
                     9406

               Maisto ir gėrimų pramonė

               0210
                      0305
                     0403
                     0406
                     0901
                     1101
                     1102
                     1601
                     1602
                     1702
                     1704
                     1806
                     1901 1902
                     1904
                     1905
                     2002
                     2005
                     2006
                     2007
                     2008
                     2009
                     2103
                     2105
                     2106
                     2201

               2202
                     2203
                     2204
                     2208
                     2309

               Tabakas

               2402

               Tekstilė, oda ir avalynė

               6109
                     6112

               Popierius

               4808
                     4811
                     4818
                     4819
                     4821
                     4823

               Poligrafija

               4909
                     4910
                     4911

               II PRIEDAS

               Informacija, įtrauktina į 4 straipsnyje nurodytą stebėsenos ataskaitą

               1. Apskaičiuotos papildomos sąnaudos. Ispanijos valdžios institucijos siunčia apibendrinamąją ataskaitą, kurioje pateikia pakankamai duomenų, kad būtų galima įvertinti, ar yra papildomų sąnaudų, dėl kurių padidėja vietos produktų grynoji kaina, palyginti su kitur pagamintais produktais. Apibendrinamojoje ataskaitoje pateikiama bent ši informacija, jeigu tokios informacijos yra: gamybos sąnaudos, per didelio atsargų kaupimo sąnaudos, įrangos sąnaudos, papildomos darbo sąnaudos ir finansinės išlaidos. Šie duomenys turi būti pateikiami nurodant bent Suderintos sistemos pozicijų produktų kategorijas pagal Kombinuotosios nomenklatūros keturis skaitmenis.

               Šioje ataskaitoje pateikiama išsamių ad hoc studijų dėl papildomų sąnaudų, kurias Ispanija toliau periodiškai vykdo, rezultatų santrauka.

               2. Kitos subsidijos. Ispanijos valdžios institucijos siunčia visų kitų pagalbos ir paramos priemonių, skirtų ekonominės veiklos vykdytojų papildomoms veiklos sąnaudoms, susijusioms su Kanarų salų atokiausio regiono statusu, mažinti, sąrašą.

               3. Poveikis valstybės biudžetui. Ispanijos valdžios institucijos pildo 1 lentelę, pateikdamos apskaičiuotą bendrą mokesčio, surinkto arba nesurinkto pagal AIEM mokesčio tvarką, sumą (EUR).

               1 lentelė.

                        Metai*

                        2019

                        2020

                        2021

                        2022

                        2023

                        2024

                        Pastabos**

                        Negautos mokestinės pajamos

                        Mokestinės pajamos (importas)

                        Mokestinės pajamos (vietos produkcija)

               Lentelės pastabos:

               (1)negautos mokestinės pajamos – visa dėl skirtingų mokesčio tarifų, taikomų vietos gamybai (mokesčio sumažinimo arba atleidimo nuo jo), nesurinkto mokesčio suma (EUR). Produktų lygmeniu jos apskaičiuojamos parduotų vietos rinkoje produktų (t. y. atėmus eksportą) vertę padauginant iš taikomų mokesčio tarifų skirtumo. Paskui, susumavus produktų lygmens įverčius, apskaičiuojamas rodiklis;

               (2)mokestinės pajamos (importas) – visa apmokestinamų produktų importui taikomo mokesčio suma (EUR);

               (3)mokestinės pajamos (vietos produkcija) – visa apmokestinamiems vietos produktams taikomo mokesčio suma (EUR);

               (4)(*) informacijos apie kiekvienus nurodytus metus gali nebūti;

               (5)(**) jeigu aktualu, pateikite pastabų ir paaiškinimų.

               4. Poveikis bendriems ekonominės veiklos rezultatams. Ispanijos valdžios institucijos pildo 2 lentelę, pateikdamos bet kuriuos duomenis, iš kurių matyti sumažintų mokesčių poveikis socialinei ir ekonominei regiono plėtrai. Rodikliai, kuriuos reikia pateikti lentelėje, susiję su remiamo sektoriaus veiklos rezultatais, palyginti su bendrais regiono ekonomikos veiklos rezultatais. Jeigu tam tikrų rodiklių nėra, turi būti įtraukti alternatyvūs pranešimo duomenys apie bendrus regiono socialinius ir ekonominius veiklos rezultatus.

               2 lentelė.

                        Metai*

                        2019

                        2020

                        2021

                        2022

                        2023

                        2024

                        Pastabos**

                        Regiono bendroji pridėtinė vertė

                        -Remiamuose sektoriuose

                        Bendras regiono užimtumas

                        -Remiamuose sektoriuose

                        Veikiančių įmonių skaičius

                        -Remiamuose sektoriuose

                        Kainų lygio indeksas (žemyninė dalis)

                        Kainų lygio indeksas (regionas)

               Lentelės pastabos:

               (1) remiami sektoriai – numatomi ekonominiai sektoriai (pagal NACE ar panašią apibrėžtį), kurių gamybai paprastai (pagal gamybos apimtį) taikomas mokesčių sumažinimas arba atleidimas nuo jų;

               (2)(*) informacijos apie kiekvienus nurodytus metus gali nebūti;

               (3)(**) jeigu aktualu, pateikite pastabų ir paaiškinimų.

               5. Tvarkos specifikacijos.  Ispanijos valdžios institucijos pildo 3 ir 4 lenteles dėl kiekvieno produkto (priklausomai nuo konkretaus atvejo: keturių skaitmenų KN kodai, šešių skaitmenų KN kodai, aštuonių skaitmenų KN kodai arba dešimties skaitmenų TARIC kodai) ir pagal kiekvienus metus (nuo 2019 iki 2024 m.). Sąraše nurodomi tik produktai, kuriems taikomi skirtingi mokesčio tarifai.

               3 lentelė. Produktų ir taikomų tarifų nustatymas.

                        Remiami produktai – KN kodas (keturių, šešių, aštuonių arba dešimties skaitmenų)

                        Metai

                         Patvirtinta keturių skaitmenų KN kategorija

                        Kodų specifikacijos

                        Išorės mokesčio tarifas

                        Vidaus mokesčio tarifas

                        Taikomas mokesčio tarifų skirtumas

                        Pastabos**

                        2019

                        2020

                        2021

                        2022

                        2023

               Lentelės pastabos:

               (1)patvirtinta keturių skaitmenų KN kategorija – šiame sprendime patvirtinta keturių skaitmenų KN kategorija;

               (2)kodo specifikacija – tuo atveju, kai skirtingiems dešimties skaitmenų kodams taikoma skirtinga tvarka arba remiamasi kitomis KN / TARIC apibrėžčių ad hoc specifikacijomis;

               (3)išorės mokesčio tarifas – importui taikomas mokesčio tarifas;

               (4)vidaus mokesčio tarifas – vietos produktams taikomas mokesčio tarifas;

               (5)taikomas mokesčio tarifų skirtumas – skirtumas tarp išorės ir vidaus tarifo;

               (6) (**) jeigu aktualu, pateikite pastabų ir paaiškinimų.

               4 lentelė. Remiamų produktų rinkos dalis.

                        Remiami produktai – KN kodas (4, 6, 8 arba 10 skaitmenų)*

                        Metai

                        Apimtis

                        Vertė (EUR)

                        Pastabos**

                        vietos gamyba

                        vienetai

                        importas

                        Rinkos dalis**

                        vietos gamyba

                        importas

                        Rinkos dalis**

                        2019

                        2020

                        2021

                        2022

                        2023

               Lentelės pastabos:

               (1)(*) kad būtų galima palyginti duomenis, pirmas stulpelis turėtų būti identiškas ankstesnės lentelės pirmajam stulpeliui;

               (2)apimtis – stulpelyje „vienetai“ nurodykite matavimo vienetus (tonas, hektolitrus, vienetus ir pan.);

               (3)vertė – importo atveju ji sutampa su apmokestinamąja verte;

               (4)(**) rinkos dalis – rinkos dalis apskaičiuojama atėmus vietos produktų eksportą;

               (5)(***) jeigu aktualu, pateikite pastabų ir paaiškinimų.

               6. Pažeidimai. Ispanijos valdžios institucijos pateikia informaciją apie visus tyrimus, susijusius su administraciniais pažeidimais, visų pirma mokesčių vengimu arba kontrabanda, kai taikomas šis leidimas. Jos pateikia išsamią informaciją, įskaitant bent jau informaciją apie atvejų pobūdį, vertę ir laikotarpį.

               7. Skundai. Ispanijos valdžios institucijos pateikia informaciją apie tai, ar vietos, regioninės ar nacionalinės valdžios institucijos iš naudos gavėjų arba negaunančiųjų naudos gavo skundų, susijusių su leidimo taikymu.